Komisijos Reglamentas (EB) Nr. 2232/2003
2003 m. gruodžio 23 d.
atidarantis kai kurių perdirbtų žemės ūkio produktų, kurių kilmės šalis yra Šveicarija, importo į Europos bendriją tarifines kvotas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], ypač jo 7 straipsnio 2 dalį,
atsižvelgdama į 2000 m. kovo 13 d. Tarybos sprendimą 2000/239/EB dėl Susitarimo, pasikeičiant susitarimo dokumentais, sudarymo tarp Europos Bendrijos, iš vienos pusės, ir Šveicarijos Konfederacijos, iš kitos, dėl prie Susitarimo tarp Europos ekonominės bendrijos ir Šveicarijos Konfederacijos pridedamo 2 protokolo [2], ypač į jo 2 straipsnį,
kadangi:
(1) 2004 m. turėtų būti atidarytos tam tikrų perdirbtų žemės ūkio produktų importo metinės kvotos, numatytos Susitarime, pasikeičiant susitarimo dokumentais, sudarytame tarp Europos Bendrijos, iš vienos pusės, ir Šveicarijos Konfederacijos, iį kitos, dėl prie Susitarimo tarp Europos ekonominės bendrijos ir Šveicarijos Konfederacijos pridedamo 2 protokolo (toliau - Susitarimas).
(2) Prekių, klasifikuojamų taikant Susitarime nustatytus KN kodus 22021000 ir ex22029010, metinės kvotos buvo išeikvotos. Remiantis Susitarimu, 2004 m. jos turėtų būti padidintos 10 %.
(3) 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitų kodeksą [3], įgyvendinimo nuostatas, nustato tarifinių kvotų taikymo taisykles. Tikslinga nustatyti, kad šiuo reglamentu įvedamos tarifinės kvotos turi būti taikomos vadovaujantis tomis taisyklėmis.
(4) Šiame reglamente numatytos priemonės atitinka Horizontaliųjų klausimų verslo vadybos komiteto nuomonę dėl prekybos I priede neišvardintais perdirbtais žemės ūkio produktais,
PRIĖMĖ ŠĮ REGLAMENTĄ:
1 straipsnis
Nuo 2004 m. sausio 1 d. iki gruodžio 31 d. įvedamos muito mokesčiais neapmokestinamos priede išvardytų perdirbtų žemės ūkio produktų, kurių kilmės šalis yra Šveicarija, importo Bendrijos tarifinės kvotos.
Priedo 2 lentelėje išvardytų prekių importui, kurio apimtys viršija muito mokesčiais neapmokestinamas kvotas, nustatomas 9,1 % muito tarifas.
2 straipsnis
Komisija taiko 1 straipsnyje paminėtas Bendrijos tarifines kvotas, vadovaudamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 23 d.